**JPR-PROG-2026-2029**

# POGOSTA VPRAŠANJA IN ODGOVORI

**Datum objave: 17. julij 2025**

## V: Ali lahko vlogo izpolnjuje več oseb na različnih računalnikih?

O: Vloga je vezana na uporabniško ime oz. elektronski naslov v Si-PASS-u, tako da jo lahko izpolnjuje samo uporabnik, ki je prijavljen pod tem uporabniškim imenom. Ima pa ta uporabnik možnost, da stisnjeno mapo (.zip) iz zavihka Program, v kateri so po programskih sklopih pripravljeni obrazci za prijavo posameznih programskih enot, deli s sodelavci oziroma z njimi izpolnjuje kolektivno, preden končno mapo z izpolnjenimi obrazci ponovno naloži v eJR.

## V: Ali se vloga lahko izpolnjuje zgolj po predvidenem vrstnem redu?

O: Vloga se izpolnjuje po predvidenem vrstnem redu. Da se lahko premaknete na naslednji zavihek, morate izpolniti obvezna polja (označena z zvezdico).

## V: Ali je število vnosov v tabelo Reference omejeno?

O: Tehnično je rubrika sicer omejena, a je omejitev vnosov nastavljena zelo visoko, tako da prijaviteljem to ne bi smelo povzročati težav.

## V: Pri izpolnjevanju elektronske prijave se pri zavihku Reference pojavi polje za besedilo (reference na drugem področju) samo za eno drugo področje, čeprav sem v prejšnjem koraku označil dve drugi področji. Ali to pomeni, da imamo na voljo samo 5000 znakov za opis referenc vseh morebitnih drugih področij, na katere se prijavljamo?

O: Tako je, v opisu namreč izpostavite le ključne vrhunce svojega programa, več projektov pa lahko navedete v razpredelnici še pred opisom.

## V: Ali se program za vsa štiri leta vključi v vizijo? Ali se v vizijo vključi tudi druga razpisna področja poleg osnovnega?

O: Da, v viziji nakažete predviden program oz. opredelite kratkoročne cilje, prav tako pa zastavite dolgoročne cilje, ki segajo onkraj programskega obdobja in izkazujejo usmerjenost prijavitelja v trajno delovanje. Poleg osnovnega področja torej v vizijo vključite tudi druga področja, na katera se boste prijavili, programske enote drugih razpisnih področij pa morajo biti skladne z vizijo na osnovnem področju.

## V: Ali se obrazce za programske enote izpolni samo za leto 2026?

O: Tako je, v obrazcih predstavite programske enote prijavljenega program na osnovnem razpisnem področju ter morebitnih drugih razpisnih področjih le za leto 2026. Za naslednja leta so prijavitelji sofinanciranih programov jeseni pozvani k dopolnitvi programa za prihodnje leto.

## V: Katere so primerne oblike pogodb za rednega strokovnega pogodbenega sodelavca (9. točka splošnih pogojev)?

O: Vrste pogodb izhajajo iz statusa posameznega subjekta in predmeta pogodbe, kot sta avtorska ali denimo podjemna pogodba. Prijavitelj lahko sklene pogodbo o sodelovanju z osebo s statusom samozaposlenega v kulturi, študentom ali drugo fizično osebo.

## V: Izpolnjevali smo obrazec, da bi zgolj pregledali celotno vsebino, kliknili Zaključi izpolnjevanje in prišli do konca. Zdaj nam program ne dopušča popravkov, ampak samo podpis. Ali lahko vlogo vseeno še popravljamo?

O: Preden bi vlogo oddali, boste morali v naslednjem koraku izbrati še način podpisovanja vloge (elektronski, elektronski s strani druge osebe, fizični). Na tistem mestu vam bo eJR ponudil tudi možnost, da vlogo bodisi ponovno pregledate bodisi se vrnete na urejanje. Če izbere slednje, vas bo eJR vrnil na urejanje obrazca.

## V: Zgodila se nam je nepredvidena sprememba v programu. Ali lahko svojo vlogo, čeprav smo jo že oddali, še spreminjamo?

O: Prijavitelj lahko svojo vlogo (eno) spreminja oziroma dopolnjuje vse čas do oddaje. Tudi po oddaji jo lahko še popravlja oziroma dopolnjuje do preteka razpisnega roka, to mu v eJR omogoča gumb Sprememba oddane vloge. Upošteva se zadnja oddana vloga.

## V: Za osnovno področje smo izbrali Transdisciplinarne programe. Ali lahko prijavimo tudi enote na drugih področjih?

O: V primeru, da se boste kot na osnovno področje prijavili na Transdisciplinarne programe, lahko vaš program vključuje produkcijske forme različnih umetniških področij ali njihov spoj, prijava dodatnih programskih enot na drugo razpisno področje pa ni mogoča.

## V: V besedilu javnega razpisa je navedeno, da so dovoljene koprodukcije dveh prijaviteljev, če je spoštovano določilo o prepovedi dvojnega financiranja ter koproducenti ministrstvo sočasno ne zaprošajo za več kot skupno 70% vrednosti projekta. Kako potem razumeti določilo »če več prijaviteljev prijavi na ta razpis isti program, se vse vloge prijaviteljev istega programa zavržejo iz razloga neizpolnjevanja pogojev za sodelovanje na razpisu (kot vloge neupravičene osebe«?

O: Kot isti program se obravnavajo prijavljene vse iste programske enote, torej v primeru prijavljene koprodukcije gre za eno programsko enoto, kar ne pomeni istega programa.

## V: V besedilu javnega razpisa med opredeljenimi pojmi ni soorganizatorstva, kako ga pravilno stroškovno umestimo v finančno konstrukcijo?

O: Soorganizatorstvo v finančno konstrukcijo prijavitelji umestijo pod Druga sredstva s pripisom soorganizatorstvo.

## V: Kako bodo strokovne komisije ocenjevale referenčnost na drugem razpisnem področju?

O: Pristojne strokovne komisije bodo referenčnost prijaviteljev na drugem področju ocenjevale v skladu z navedenimi kriteriji v točki 8.3.2 besedila javnega razpisa, prijavitelji bodo referenčnost izkazali z navedbami programskih enot in daljšim opisom v prijavnem obrazcu znotraj eJR.

## V: Glede na to, da nimamo zaposlenih ljudi, imamo pa stalne strokovne sodelavce, kam navajamo te stroške dela – ali pod AH (avtorske honorarje) ali pod Ostale stroške? Namreč gre za samozaposlene v kulturi, ki delajo kontinuirano in prejemajo mesečna plačila (pavšal), zato nas zanima, kako to opredelimo oziroma kam to umestimo pri posameznih enotah ali kot AH ali kot ostale stroške, saj se bo morda tudi zgodilo, da bo za kakšen projekt delal tudi kdo zunanji npr. za produkcijo, ker stalni sodelavec ne bo zmogel... To nas zanima predvsem zato, ker bo potem potrebno vse še dodati v skupno finančno konstrukcijo, ki pa je prav tako porazdeljena posebej na AH, ostale stroške...

O: Poudariti velja, da je za finančno opredelitev celotnega programa edini pomemben dokument Skupni finančni načrt za leto 2026 (v katerem so zajeti vsi stroški programa – ki se tičejo posameznih produkcijskih enot + stroški, ki se tičejo programa kot celote). Celotne finance programa pa se ocenjuje na podlagi skupnega finančnega načrta.

Pri posameznih produkcijskih enotah opredelite zgolj produkcijsko vrednost posamezne enote, kjer posebej znotraj celotne vrednosti produkcijske enote opredelite le avtorske honorarje in stroške, ki so v obrazcu navedeni. Te navedbe so potrebne za transparentno finančno sliko in vrednotenje programa po kriteriju 2. a. in 2. b. besedila razpisa (da je razvidno tudi finančno planiranje po posameznih produkcijskih enotah).

To pomeni, da seštevki stroškov po posameznih produkcijskih enotah niso enaki celotni vrednosti programa, saj so v celotni vrednosti programa upoštevani tudi stroški, ki jih ne morete pripisati k posamezni produkcijski enoti, saj se tičejo programa kot celote (to so, kot navajate spodaj npr. stroški zunanjih sodelavcev, ki delajo za celoten program, splošni stroški, stroški nakupa opreme, če jih boste imeli,…).

## V: Zanima nas, kaj se zgodi v primeru, da se oba koproducenta enakega programskega sklopa prijavljata na programski razpis MK in je na koncu podprt program samo enega prijavitelja? Kaj se zgodi z deležem oz. stroški iste programske enote drugega koproducenta, če je celotna programska enota pri enem izmed koproducentov podprta, pri drugem pa ne? Ali se zagotovijo sredstva za celotno programsko enoto ali samo za delež podprtega prijavitelja?

O: Ministrstvo bo financiralo le program prijavitelja sprejetega v sofinanciranje. Neizbrani koproducent ne prejme sredstev za svoj delež opredeljenih stroškov programske enote in sofinanciranja ne more uveljavljati.

## V: Iz razpisne dokumentacije nam ni čisto jasno, kaj se zgodi, če 1 organizacija v programu prijavlja koprodukcijo s koproducentom, ki se ne prijavlja na programski razpis. Ali so stroški zunanjega koproducenta kriti s sredstvi razpisa in jih izplača organizacija, ki enoto prijavlja v programskem razpisu ali jih mora kriti zunanji koproducent sam?

O: Financirani so le stroški, ki izhajajo iz predmeta pogodbe. V koprodukcijskem dogovoru je potrebno opredeliti razmerja med koproducenti, vključno s finančnimi obveznostmi. Finančna razmerja so torej odvisna od dogovora in se morajo odražati v sami prijavi. Prijavitelj pa lahko, glede na dogovor, v prijavo vključi stroške zunanjega koproducenta.

## V: Zanima nas razlika med koprodukcijo in soorganizacijo. Kako se le-ta odslika v opredelitvi stroškov in opredelitvi programskih enot.

## Zanima nas, če pravilno razumemo, da lahko eno programsko enoto prijavi nek prijavitelj in v prijavi navede soorganizatorstvo z neko drugo organizacijo (navede stroške soorganizacije pod drugi stroški (kot ste navedli v Q&A)). Druga organizacija, ki nastopa v vlogi soorganizatorja, pa potem med samo izvedbo programskega sklopa izstavi račun za storitev soorganizacije prijavitelju.

O: Pri sodelovanju z drugo organizacijo kot soorganizatorjem, prijavitelj nosi vsebinsko in programsko odgovornost za programsko enoto, soorganizator pa praviloma nastopa kot izvedbeni partner, katerega storitev se finančno ovrednoti (izjava, račun).

## V: Prosimo za pojasnilo glede izpolnjevanja obrazcev koproducentov v primeru, ko se oba koproducenta prijavljata na programski razpis.

## Ali to pomeni, da oba prijavitelja/koproducenta oddata na razpis isti obrazec z istim naslovom in isto vsebino, v katerem je prikazano, kakšni so stroški oz. finančni deleži koprodukcije? Ali pa obrazec s to vsebino odda le eden od koproducentov?

O: Oba koproducenta, ki se prijavljata na programski razpis oddata obrazca za skupno enoto. Pri tem je pomembno, da so iz vsebine, koproducentskega dogovora in finančne konstrukcije jasno razvidne in opredeljene odgovornosti ter razmejene obveznosti (finančne, kadrovske, vsebinske, izvedbene) posameznega koproducenta. Skupna zaprošena vsota koproducentov ne sme presegati 70% vrednosti projekta.

## V: Ali se navedena najvišja zaprošena vsota sredstev, ki je navedena med posebnimi pogoji pri uprizoritvenih, glasbenih in intermedijskih umetnostih, nanaša zgolj na osnovno področje ali tudi na drugo razpisno področje?

O: Pri navajanju višine zaprošene vsote med posebnimi pogoji je med posameznimi umetniškimi področji prišlo do različnih dikcij (»skupna zaprošena vsota« pri uprizoritvenih, glasbenih in intermedijskih umetnostih, »najvišja zaprošena vsota« pri vizualnih umetnostih ter arhitekturi in oblikovanju, transdisciplinarni programi. Pojasnjujemo, da na vseh umetniških področjih velja, da se ta del posebnih pogojev nanaša zgolj na osnovno področje prijavitelja.